Mandag aften landede Morten Messerschmidt i Københavns Lufthavn efter en tur til Paris til nyheden om, at fire folketingsmedlemmer havde forladt Dansk Folkeparti. Det drejer sig om sundhedsordfører Liselott Blixt, beskæftigelsesordfører Bent Bøgsted, landbrugsordfører Lise Bech og socialordfører Karina Adsbøl, der alle er blevet løsgængere. Nyheden ærgrer ham, men ellers har han ikke meget til overs for dem, der har forladt partiet. - Det er da ærgerligt, at fire kollegaer har truffet den her afgørelse. Jeg kan jo kun tage det til efterretning, siger han til TV 2 og tilføjer: - Jeg vil i øvrigt gerne opfordre til, at de overlader posten til deres suppleanter, der stadig er medlemmer af Dansk Folkeparti. Liselott Blixt udtaler til TV 2, at hende og de øvrige nu tidligere DF'ere vil fortsætte deres arbejde sammen på Christiansborg. - Jeg laver et arbejdsfællesskab med de andre, der også er trådt ud af Dansk Folkeparti, så vi kan dele personale. Men vi er individuelle medlemmer, som arbejder sammen, siger hun. Formandsprojektet er uændret Selvom en fjerdedel af Dansk Folkepartis folketingsgruppe har forladt partiet, ser Morten Messerschmidt ingen grund til at lave forandringer i hans visioner for partiet. - Jeg vil gerne understrege, at det her ikke kommer til at standse mig i arbejdet med at gøre Dansk Folkeparti til et stort parti igen. Har du som formand et ansvar for, at de forlader partiet? - Jo, men hvad vil du have, jeg skal sige til det? Det er ikke noget, de har ringet og konsulteret mig om. Han havde dog gerne set, at hans tidligere partifæller havde væbnet sig med lidt mere tålmodighed, før de traf beslutningen om at forlade partiet. For han har kun været formand i knap en måned. - Det er ganske kort tid at træffe den beslutning ud fra. Jeg er valgt af årsmødet til at få Dansk Folkeparti tilbage. Det kræver nogle organisatoriske ændringer, og det er vi i fuld gang med. Det er mit fokus. TV 2s politiske redaktør Hans Redder sagde tidligere mandag, at der sagtens kan være flere folketingsmedlemmer for Dansk Folkeparti, følger trop og melder sig ud af partiet. Her peger han blandt andet på Marie Krarup som en mulighed. Men Morten Messerschmidt forventer ikke, at flere melder sig ud af partiet, siger han med henblik på, at det ifølge ville være illoyalt for vælgerne. - Når det handler om politik, så er vi ikke valgt til at sidde og holde i hånd og drikke te. Vi er valgt til at få Danmark på rette kurs, siger han. "Jeg kan ikke sætte hovedbestyrelsen" I en mail, som Liselott Blixt har sendt til partiets nye formand Morten Messerschmidt og Dansk Folkepartis partisekretær, skriver hun, at hun har tabt tilliden til formanden. Hun retter samtidig hård kritik af, at Anders Vistisen er kommet tilbage i partiets hovedbestyrelse. - Morten (Messerschmidt, red.) præsenterede den person, som han ønskede som partisekretær, og følgen deraf ville være at Anders Vistisen kom i hovedbestyrelsen. Den mand har ødelagt meget de seneste år, og jeg kan derfor ikke forstå, hvorfor man lavede det træk. Formanden mener dog, at Liseblott Blixts udlægning er forkert. - Det er ikke formanden, der sætter folk ind i hovedbestyrelsen. Det er årsmødet, siger han og tilføjer: - Jeg synes, det underlige er, at man ikke kommer til mig og siger det, men i stedet går til medierne med konspirationsteorier om, at det er mig, der sætter folk ind i partiets hovedbestyrelse.

Opsummering:
Morten Messerschmidts formandsprojekt er uændret, selvom fire folketingsmedlemmer mandag har forladt partiet i protest mod ham.